Rodgers om Skrtel-tabben: - Skylder ikke på Martin
Da et godtspillende Liverpool hadde City på gaffelen og var i ferd med å slå kraftig tilbake fra den elendige serieåpningen, vendte stopperen seg mot eget mål og forsøkte seg med et tilbakespill til Pepe Reina. Den håpløse pasningen ble snappet av Tevez, som med et par lette argentinske tangosteg danset seg forbi Reina og trillet ballen i det åpne målet. - Jeg velger å ikke skylde på Martin. Vi kan snakke om vinklene til medspillerne og at han ikke hadde noen å spille til. Jeg vil heller berømme motet hans, sier Liverpool-manager Brendan Rodgers.Drøye halvtimen tok det før Liverpool-fansen skulle få dagens første store opptur. Martin Skrtel timet løpet perfekt, steg til værs og stanget Steven Gerrards corner i mål med en skikkelig kanonkule. To City-spillere lå hjelpeløst igjen på bakken mens mannen med de mange tatoveringene stormet mot tribunen for å feire med kompisene. Men minutter etter at Robero Mancini flyttet Yaya Toure høyere i banen for å forsøke å få bedre sving på sakene, fant han nettet og utlignet. Pepe Reina feilberegnet innlegget og bommet, og samtidig spratt ballen i en uheldig Martin Kelly og til Toure, som fikk en enkel jobb med å sette ballen i det tomme målet fra fem meter. - Vi var uheldige på det målet. Jeg synes spillerne var utrolige, men noen ganger er det slik at det beste laget ikke vinner. Jeg synes vi var det beste laget, sier Rodgers i et intervju vist på TV 2. Målscorer Toure oppsummerer på følgende måte: - Jeg var heldig igjen, og det var viktig å få med ett poeng. Liverpool er en veldig vanskelig motstander på Anfield. I alle mine år har det vært slik, supporterne til Liverpool er veldig gode, og prøver alltid å sette press på oss, Toure til TV 2.Tre minutter tok det før smilene igjen ble hentet frem hos de røde. Luis Suarez tok seg mesterlig av frisparket, og skrudde kula rundt den feilplasserte muren og i mål nede ved stolperoten. Etter bare fire minutter måtte Lucas, som fikk store deler av forrige sesong ødelagt av skader, halte av banen. Det er ennå usikkert hva som er status. PS! Liverpool-manager Brendan Rodgers slapp til 17-åringen Raheem Sterling fra start.
(Liverpool - Manchester City 2-2) Først stanget Martin Skrtel Liverpool i ledelsen med en dunderheading. Så la han en perfekt målgivende til Carlos Tevez.